b'\n_START_ARTICLE_\nMamertinci\n_START_PARAGRAPH_\nMamertinci (Mameritini "sinovi Marsa") bili su pla\xc4\x87enici iz Kampanije, koje je unajmio kralj Sirakuze, Agatokle. Nakon \xc5\xa1to je Sirakuza izgubila tre\xc4\x87i sicilijski rat, grad Messina predan je Kartagi 307. pr. Kr. Kada je umro Agatokle 289. pr. Kr. mnogi pla\xc4\x87enici ostali su bez posla na Siciliji. Ve\xc4\x87ina njih se vratila ku\xc4\x87ama, ali je dio ostao na stranom otoku tra\xc5\xbee\xc4\x87i pustolovine i prilike. Mamertinci su imali va\xc5\xbenu ulogu u uvod prvog punskog rata._NEWLINE_Mala skupina razbojnika do\xc5\xa1la je u gr\xc4\x8dko naselja Messana (dana\xc5\xa1nja Messina), koje se nalazilo na vrlo va\xc5\xbenom strate\xc5\xa1kom mjestu, sjeveroisto\xc4\x8dnom vrhu Sicilije. Pla\xc4\x87enici su izdali stanovnike koji su im pru\xc5\xbeili smje\xc5\xa1taj i osvojili grad za sebe. Ve\xc4\x87i dio stanovnika su pobili, a njihovo vlasni\xc5\xa1tvo i \xc5\xbeene me\xc4\x91usobno podijelili. Nakon pobjede pla\xc4\x87enici su se nazvali Mamertinci._NEWLINE_Mamertinci su dr\xc5\xbeali grad Messana preko 20 godina. Grad ratara i trgovaca, pretvorili su u bazu za plja\xc4\x8dka\xc5\xa1e pohode. Mamertinci su plja\xc4\x8dkali na kopnu miroljubive ratare, a na moru nebranjene trgova\xc4\x8dke brodove. U to vrijeme kovali su novac s likovima svojih bogova i bo\xc5\xbeica._NEWLINE_Otprilike 270. pr. Kr. napadi Mamertinaca privukli su pa\xc5\xbenju Sirakuze. Siraku\xc5\xa1ki kralj, Hiero II okupio je vojsku kako bi uni\xc5\xa1tio plja\xc4\x8dka\xc5\xa1e._NEWLINE_Iako u prvom sukobu pora\xc5\xbeen, Hiero je ubrzo pobijedio i krenuo u opsadu Messane 265. pr. Kr. Mamertinci su nakon poraza zatra\xc5\xbeili pomo\xc4\x87 Kartage, \xc4\x8dija je flota okupirala luku grada Massene. Ne \xc5\xbeeliv\xc5\xa1i u\xc4\x87i u sukob s Kartagom, Siraku\xc5\xbeani su se povukli. Mamertincima se nije svidjela za\xc5\xa1tita Karta\xc5\xbeana, pa su za\xc5\xa1titu zatra\xc5\xbeili od Rimske Republike. Kako bi zaustavili \xc5\xa1irenje Karta\xc5\xbeana po Siciliji, Rimljani su u\xc5\xa1li u savez s Mamertincima. Sirakuza je na to uzvratila u\xc5\xa1av\xc5\xa1i u savez s Kartagom. Tako je sukob Sirakuze i Mametinaca eskalirao u prvi punski rat.'